Espresso Macchiato

"Espresso Macchiato" on Tommy Cashi 2025. aasta Eurovisooni lauluvõistlusel Eestit esindanud laul, mis tuli 3. kohale. Laulu autorid on Tommy Cash (Tomas Tammemets) ja Johannes Naukkarinen. Laulu singel tuli välja 7. detsembril 2024.

 Taust 
"Espresso macchiato"  on tantsupopmuusika lugu, mida iseloomustab tüüpiline räpivoog ja elektro-swingi elemendid.  Laulusõnad on makaronistiilis segu vigasest inglise ja hispaania keelest ning Ameerika itaalia keele dialektist. Laulu kirjutas Tommy Cash koos Johannes Naukkarineniga.  Kroonikale antud intervjuus väitis Tommy Cash, et laulu idee sündis "loomulikult", ilma kavatsuseta seda spetsiaalselt Eurovisiooni lauluvõistlusel osalemiseks kirjutada. Naukkarinen oli üks Soome räppari Käärijä laulu "Cha Cha Cha" laulukirjutajatest, mis esindas Soomet 2023. aasta Eurovisiooni lauluvõistlusel.

 Muusikavideo 
Tommy Cashi YouTube'i kanalil avaldatud videos on kujutatud teda laua taga istumas, samal ajal caffè macchiato't valmistamas ja rüüpamas. Video minimalistlik miljöö ja korduvad žestid meenutavad klippi hamburgerit söövast Ameerika kunstnikust Andy Warholot, mis pärineb Taani filmirežissööri Jørgen Lethi dokumentaalfilmist "66 stseeni Ameerikast" (66 Scenes from America) (1982).

2025. aasta veebruaris filmiti Barcelonas laulu ametlik muusikavideo, mis avalikustati 16. märtsil. 

 Vastuvõtt ja poleemika 
"Espresso Macchiato" laulusõnad räägivad spagettidest, maffiast ja teistest Itaalia kultuuriga seotud stereotüüpidest, mis on tekitanud Itaalia ajakirjanduses märkimisväärset poleemikat. Pärast võitu Eesti Laulu konkursil taotles Itaalia tarbijate ühendus Codacons Euroopa Ringhäälingute Liidult (EBU) laulu võistluselt diskvalifitseerimist Itaalia ja itaallaste vastu suunatud stereotüüpide "solvava" laulu sisu tõttu.  Lega Nordi poliitilised esindajad, sealhulgas Vabariigi Senati asepresident Gian Marco Centinaio, nõudsid samuti laulu diskvalifitseerimist, väites, et "kes Itaaliat solvab, peab Eurovisioonilt eemale jääma".

Pärast laulu avaldamist ja võitu Eesti Laulu konkursil levis lugu sotsiaalmeedia vahendusel üle maailma. Lugu kogus populaarsust näiteks Tik-tok platvormil, kus tiktokkerid loo videos nähtud Tommy Cashi esitatud tantsu järele teevad. 

Lugu on esitanud veel ka paljud tuntud muusikud, näiteks Alexander Rybak, Silvia Ilves, NOËP.

3. juulil 2025 kõlas "Espresso Macchiato" Hispaanias Madridi ühes esinduslikumas kontserdisaalis aga sümfooniaorkestri Orquesta Metropolitana de Madrid ja Talía segakoori lustlikus esituses. Orkestriseade oli teinud helilooja Alejandro Vivas Puig, dirigeeris Silvia Sanz Torre.Espresso Macchiato- Tommy Cash- Grupo Talía YouTube'is. Vaadatud 31.12.2025.

 Eurovisiooni lauluvõistlus 2025 

 Eesti Laul 2025 
Eesti Laul 2025 oli 17. kord toimuv Eesti Laulu võistlus, mille korraldas ERR, et valida Eesti esindaja 2025. aasta Eurovisiooni lauluvõistlusele. Võistlus koosnes 16 lauluga finaalist, mis toimus 15. veebruaril 2025 Tallinnas, Unibet Arenal. Võitja selgitati kahe hääletusvooru käigus. Esimeses voorus määrasid kolm paremat laulu žürii (50%) ja rahvahääletus (50%). Superfinaalis valiti võitja täielikult rahvahääletuse teel.

6. novembril 2024 kuulutati Tommy Cash lauluga "Espresso Macchiato" üheks osalejaks võistlusel "Eesti Laul 2025". 15. veebruaril 2025 tuli Tommy Cash lauluga võistluse võitjaks, mis andis talle õiguse esindada Eestit Eurovisioonil 2025. Tommy Cash sai võidulooga Eesti Laulu finaali esimeses hääletusvoorus televaatajatelt kokku 23 625 häält ehk 57,1 protsenti kogu häältest ning superfinaalis sai ta televaatajatelt 41 414 häält ehk 83,9 protsenti kogu häältest. Žüriilt sai lugu esimeses hääletusvoorus 75 punkti, mis andis esikoha ka žürii hinnangul.

 Eurovisioon 
Eurovisiooni lauluvõistlus 2025 toimus Šveitsis Baselis St. Jakobshalle'is ning koosnes kahest poolfinaalist, mis peeti vastavalt 13. ja 15. mail, ning finaalist 17. mail 2025. 28. jaanuaril 2025 toimunud loosimisel valiti Eesti esimesse poolfinaali, kus Tommy Cash neljandana esines. Laul pääses edasi finaali. Finaalis saavutati 3. koht, mis oli kolmas kord, kui Eesti laul jõudis Eurovisioonil esikolmikusse.

 Vaata ka 
 Eesti Eurovisiooni lauluvõistlusel

 Viited 

 Välislingid 
 Tommy Cash - "Espresso Macchiato" ametlik video. Youtube

Kategooria:Eesti eurovisioonilaulud